Paul Newman

Paul Leonard Newman  (født 26. januar 1925, død 26. september 2008) var en amerikansk skuespiller og regissør. Han er kanskje best for sin opptreden i filmene The Hustler  (1961), Rebell i lenker (1967) og Butch Cassidy and the Sundance Kid (1969). Han var også grunnlegger og eier av Newman’s Own, et næringsmiddelselskap som donerer alt overskudd til veldedighet. Paul Newman døde av lungekreft i sitt hjem i Westport, 83 år gammel.

Liv og virke 
Newman styrte familiens sportsbutikk i Shaker Heights før han under den andre verdenskrig tjenestegjorde som radiotelegrafist ved U.S. Navy i Stillehavet. Etter krigen begynte han å studere økonomi ved Kenyon College i Ohio, men ble etter hvert interessert i drama. Han opptrådte i en kort periode med et teaterselskap før han startet å studere drama ved Yale University i New Haven i Connecticut, og senere ved Actors Studio i New York City.   

Newman debuterte på Broadway i 1953 og gjorde suksess i Picnic og sikret seg filmkontrakt med Warner Brothers. Året etter gjorde han sin første filmrolle i filmen Sølvkalken (The Silver Chalice).

Karrieren skjøt fart og Newman fikk pris ved filmfestivalen i Cannes i 1958 for sin rolle i Flammende sommer (The Long Hot Summer). Samme år ble han nominert til en Oscar for sin rolle i filmen Katt på hett blikktak (Cat on a Hot Tin Roof).  

Newman var, med sin atletiske kroppsbygning, sine intense blå øyne og sitt blonde hår samt sjarm og utstråling, Hollywoods største stjerne på 1960-tallet og begynnelsen på 1970-tallet.

I 1968 debuterte Newman som filmregissør med filmen Sensommer for Rachel (Rachel, Rachel) med hans kone Joanne Woodward, i hovedrollen.  

Paul giftet seg med Joanne Woodward i 1958 (hans andre ekteskap). Sammen hadde de tre barn. Han hadde også tre barn fra sitt første ekteskap. Hans sønn skuespilleren Allan Scott Newman døde i 1978, kun 28 år gammel, av en overdose av beroligende midler og alkohol.
 
Newman og Woodward har vært engasjert i politikk og deltatt i en rekke ulike liberale kampanjer. Newman har også vært USAs delegat under en FN-konferanse om nedrustning. Newman var også engasjert i næringslivet, han hadde et eget matvaremerke: Newman’s Own, med blant annet salatdressing, brus, pastasaus og popcorn. Inntektene fra virksomheten, hittil rundt 200 millioner dollar, er gått til veldedighet.

Paul Newman vant en Oscar i 1986 for sin rolle som Fast Eddie Felson i filmen The Color of Money og året før fikk han også en æres-Oscar. Han fikk egen stjerne på Hollywood Walk of Fame.

The Hole in the Wall Gang Camp 
I 1988 startet Paul Newman The Hole in the Wall Gang Camp, i Ashford, Connecticut, som er en sommerleir for kreftsyke barn og barn med andre alvorlige sykdommer og diagnoser. Skuespiller Julia Roberts sitter i styret for stiftelsen.

Filmografi

Referanser

Eksterne lenker 

 
 
 
 
 
 Paul Newman Tribute video fra Late Show with David Letterman
 Hole in the Wall Gang Camp

 
Regissører fra USA
Forretningsfolk fra USA
Filantroper fra USA
BAFTA-vinnere
Emmy-vinnere
Hollywood Walk of Fame
Personer fra USA av ungarsk opphav
Personer fra Cleveland
Fødsler i 1925
Dødsfall i 2008
Mottakere av prisen for frihet fra nød (Four Freedoms Award)